གསོལ་འདེབས་འཕྲིན་བཅོལ་དངོས་གྲུབ་འཁྱིལ་
བའི་བུམ་བཟང་བཞུགས།
༄༅། ། ཧྲཱིཿ ཆོས་དབྱིངས་ཀ་དག་དམིགས་མེད་རོལ་པའི་ཀློང་། ། གདུག་པ་འདུལ་
ཕྱིར་དབང་དྲག་ཁྲོ་བོའི་སྐུར། ། རབ་བསྒྱུར་བཅོམ་ལྡན་པདྨ་ཧེ་རུ་ཀ ། བརྩེ་བའི་ཐུགས་
ཀྱིས་བདག་ལ་དགོངས་སུ་གསོལ། ། རང་ལུས་སྣང་སྟོང་ཚོགས་པ་ལྷ་ཡི་སྐུ། ། ངག་ནི་
གྲག་སྟོང་འཛབ་དབྱངས་རྒྱུན་ཆད་མེད། ། སེམས་ནི་གསལ་སྟོང་བདེ་ཆེན་ཐུགས་དང་
བསྲེས། ། གསང་གསུམ་རྣལ་འབྱོར་གཡོ་མེད་ལྷུར་ལེན་ཅིང་། ། མི་ཕྱེད་དད་པས་ལྷ་
ཁྱོད་སྐྱབས་སུ་བསྟེན། ། གདུང་ཤུགས་རེ་བའི་ཡིད་ཀྱིས་གསོལ་འདེབས་ན། ། མཁྱེན་
བརྩེ་ནུས་མཐུའི་སྤྲིན་ཕུང་གཡོ་བ་ལས། ། བྱིན་རླབས་དངོས་གྲུབ་དབྱར་གྱི་ཆར་བཞིན་
ཕོབ། ། བདུད་དཔུང་རུ་ཏྲ་ཆེམ་ལ་འབེབས་པའི་ཕྱིར། ། དྲགཤུལ་ཆེ་བཙན་འབར་བའི་
སྐུར་བསྟན་ཀྱང་། ། འགྲོ་ཀུན་སྡུག་པའི་བུ་གཅིག་ལྟར་དགོངས་པའི། ། ལྷ་མཆོག་སྤྱན་
རས་གཟིགས་སུ་གསོལ་འདེབས་ན། ། ཁམས་གསུམ་འཁོར་བ་སྲིན་མོའིགླིང་ལྟར་དུ། །
མཐོང་བའི་རྣམ་དག་ངེས་འབྱུང་ལྕགས་ཀྱུ་ཡིས། ། མ་རུངས་གདུལ་དཀའི་སེམས་ཀྱི་གླང་
བོ་ཆེ། ། གཞན་ཕན་སྙིང་རྗེའི་དབང་དུ་འགྱུར་བར་མཛོད། ། མདོ་སྔགས་ལེགས་བཤད་
འཆད་རྩོད་རྩོམ་པ་ཡིས། ། བློ་གསལ་ཡིད་ཀྱི་དགའ་སྟོན་སྤེལ་བ་ལ། ། ལོངས་སྤྱོད་འཁོར་
ལོའི་རྩ་མདུད་ལྷག་མེད་དུ། ། གྲོལ་བའི་ངག་གི་དབང་ཕྱུག་གྲུབ་པར་མཛོད། ། གང་ཤར་
ཆོས་ཀུན་རྟོག་བཏགས་སྒྱུ་མའི་འཕྲུལ། ། གདོད་ནས་སྐྱེ་མེད་སྤྲོས་བྲལ་ཀློང་ཡངས་ནས། །
30

༧ སྐྱབས་རྗེ་བློ་བཟང་འཕྲིན་ལས་ཀྱི་གསུང་འབུམ། ༼ད༽
སྤྱོད་ལམ་ཀུན་ཏུ་འཕྲིན་ལས་རྣམ་བཞི་ཡིས། ། འགྲོ་དོན་ལྷུན་གྱིས་གྲུབ་པར་བྱིན་གྱིས་
རློབས། ། ཁྱོད་ནི་འགྲོ་དོན་རླབས་ཆེན་ཐུགས་བསྐྱེད་ཅིང་། ། གདུལ་དཀའི་དོན་དུ་རྔམས་
པའི་སྐུར་བསྟན་ན། ། ད་ལྟ་སྙིགས་མ་ལྔ་བརྒྱ་ཐ་མའི་དུས། ། ནག་ཕྱོགས་ལྷ་སྲིན་འབྱུང་
བོའི་མཐུ་སྟོབས་རྒྱས། ། འབྱུང་བཞིའི་འཁྲུགས་རྩུབ་ནད་རིམས་དལ་ཁ་གཡོ། ། ཕྱི་ནང་
བར་གཅོད་རུ་ལྟར་འཛིངས་པའི་ཚེ། ། སྔོན་གྱི་ཐུགས་བསྐྱེད་དམ་བཅའ་ཉེར་དགོངས་ཏེ། །
བཏང་སྙོམས་མ་མཛད་བྱིན་རླབས་མཐུ་དཔུང་སྐྱེད། ། རང་གཞན་དམ་ཆོས་བསྒྲུབ་པའི་
མི་མཐུན་རྐྱེན། ། རྒྱལ་འགོང་བསེན་མོ་དམ་སྲི་ཀླུ་བཙན་སོགས། ། སྟེང་འོག་བར་གསུམ་
མི་མིན་གདོན་བགེགས་ཀྱི། ། བར་ཆད་གནོད་པ་ཀུན་ལས་སྲུང་དུ་གསོལ། ། སྡེ་བརྒྱད་
གདུག་རྩུབ་བྱད་ཕུར་རྦོད་གཏོང་གིས། ། བསྐྱེད་པའི་ནད་རིམས་དལ་ཡམས་སྙིང་རླུང་
སོགས། ། མི་འདོད་ཉེར་འཚེ་ཕྱི་ནང་རྐྱེན་ངན་ཀུན། ། དམིགས་མེད་དབྱིངས་སུ་ཞི་ཞིང་
བཟློག་པར་མཛོད། ། ཚེ་སྲོག་གཞོམ་མེད་རྡོ་རྗེའི་ཁམས་ལྟར་བརྟན། ། ལུང་རྟོགས་བཤད་
སྒྲུབ་དཔལ་འབྱོར་གོང་དུ་འཕེལ། ། བསམ་སྦྱོར་ལོག་ལྟའི་མི་དང་མི་མིན་རྣམས། ། དབང་
དྲག་ལས་ཀྱིས་ཚར་གཅོད་འཕྲིན་ལས་མཛོད། ། ནམ་ཞིག་རྣམ་ཤེས་ཕ་རོལ་འགྲོ་བའི་ཚེ། །
ཡི་དམ་སྣང་བ་མཐའ་ཡས་དབང་གི་ལྷ། ། དཔའ་བོ་མཁའ་འགྲོའི་འཁོར་བཅས་མྱུར་བྱོན་
ཏེ༑༑ མཁའ་སྤྱོད་བདེ་ལྡན་ཞིང་དུ་འཁྲིད་དུ་གསོལ། ། མདོར་ན་འདི་ཕྱི་བར་དོའི་དུས་ཀུན་
ཏུ། ། རྩ་བའི་བླ་མ་ཁྲག་འཐུང་གསུང་གི་ལྷ། ། དབྱེར་མེད་ངོ་བོར་སྙིང་ནས་སྐྱབས་འཆའ་
ན། ། ཚད་མེད་ཐུགས་རྗེས་མི་འབྲལ་སྲུང་ཞིང་སྐྱོངས། ། གཉིས་མེད་དབྱིངས་ལས་མཁའ་
ལ་འཇའ་ཚོན་བཞིན། ། མ་འགག་རང་ཤར་རྩ་གསུམ་ཞི་ཁྲོ་ཡི། ། བྱིན་རླབས་སྙིང་གི་ཟེའུ་
འབྲུར་ཆགས་པ་ལས། ། མཆོག་ཐུན་ལས་བཞིའི་དངོས་གྲུབ་ལྷུན་གྲུབ་ཤོག ། ཅེས་ཡི་དམ་གྱི་
ཐུགས་རྗེས་བསྐུལ་བའི་འདོད་གསོལ་འདི་ནི་རང་གཞན་ཀུན་ལ་ཕན་པའི་སེམས་ཀྱིས་ཀུན་ནས་བསླངས་ཏེ་
དབང་དྲག་པདྨ་ཡི་དམ་དུ་འཛིན་པའི། ༧ རྒྱལ་བ་གཉིས་པའི་རྗེས་འཇུག་བློ་བཟང་འཕྲིན་ལས་མིང་གཞན་ཆེ་
མཆོག་རོལ་པ་རྩལ་གྱིས་སུག་བྲིས་སུ་བགྱིས་པ་ཛ་ཡནྟུ།
31